Смрћу Беле, цела Угарска припала је Стефану V (1270—1272). Током своје краткотрајне владавине, Стефан је водио рат против Чешке који је завршен 1271. године Пожунским миром. Стефана је наследио малолетни син Ладислав IV Куманац (1272—1291) уместо кога је на почетку владала мајка Јелисавета и славонски бан Јоаким. Ладислав је 1278. године окончао вишедеценијску борбу Угарске и Чешке, помажући Рудолфа Хабзбуршког против чешког краља Отокара. У бици на Моравском пољу страдао је чешки краљ, а Рудолф се учврстио на аустријском престолу.